Roman Polański

Stiúrthóir agus léiritheoir scannán Polannach é Roman Rajmund Polański a rugadh i bPáras na Fraince ar 17 Lúnasa 1933 do thuismitheoirí Polannacha. Chuaigh siad ar ais go dtí an Pholainn go gairid roimh thús an Dara Cogadh Domhanda. Cé gur de phór na nGiúdach a bhídís tháinig siad slán ón Uileloscadh. Thosaigh sé a ghairmréim leis an scannán Nóż w wodzie ("Scian san uisce") sa Pholainn sa bhliain 1962. 

Faoin am chéanna, chuaigh sé go dtí an Fhrainc, áit a ndearna sé cúpla scannán, ach bhí sé barúlach nach raibh gnó na scannánaíochta sa tír sin fáilteach roimh scannánaí nua ón gcoigríoch, agus sa bhliain 1965, d'aistrigh sé go Sasana. Rinne sé scannáin ansin i gcomhoibriú leis an scriptscríbhneoir Francach Gérard Brach: Repulsion sa bhliain 1965, Cul-de-Sac sa bhliain 1966, agus The Fearless Vampire Killers sa bhliain 1967. Ina dhiaidh sin, chuaigh Polański go dtí na Stáit Aontaithe. 

Ba é Rosemary's Baby an chéad scannán a stiúir sé thall ansin. Sa bhliain 1969, mharaigh Charles Manson agus a lucht leanúna Sharon Tate, an t-aisteoir óg mná a raibh Polański pósta uirthi ag an am. Ina dhiaidh sin, thréig Polański na Stáit Aontaithe go ceann tamaill, agus d'fhill sé ar an Eoraip. Chuaigh a leagan de thragóid Mhic Bheatha le William Shakespeare ar an scáileán sa bhliain 1971. Bhí na léirmheastóirí idir dhá chomhairle faoi chomh lán le foréigean a bhí an scannán, chomh maith leis an léiriú nua-aimseartha a bhí ag an stiúrthóir ar an dráma - léiriú a bhí go mór faoi thionchar an amharclannaí Pholannaigh Jan Kott agus a leabhair Szekspir współczesny ("Shakespeare comhaimseartha").

Rinne sé ionsaí gnéis ar pháiste 13 bliain d'aois i Los Angeles sa bhliain 1977.

Catagóir:Daoine a rugadh i 1933
Catagóir:Daoine beo
Catagóir:Aindiachaithe
Catagóir:Aisteoirí Francacha
Catagóir:Daoine as Páras
Catagóir:Éigneoirí
Catagóir:Fir
Catagóir:Léiritheoirí scannán
Catagóir:Marthanóirí ón Uileloscadh
Catagóir:Scríbhneoirí Francacha
Catagóir:Scríbhneoirí Giúdacha
Catagóir:Scríbhneoirí Polannacha
Catagóir:Stiúrthóirí scannán Francacha
Catagóir:Stiúrthóirí scannán Polannacha
Catagóir:Stiúrthóirí scannán uafáis